XO กระฉูด 15% แนวโน้มกำไร Q2 นิวไฮ หนุนทั้งปีโตแรง!
ราคาหุ้น XO บวก 4 วันติด ล่าสุดกระฉูด 15% "ฟินันเซียฯ" มองแนวโน้มกำไร Q2 นิวไฮ หนุนทั้งปีโตแรง!
ราคาหุ้น XO บวก 4 วันติด ล่าสุดกระฉูด 15% "ฟินันเซียฯ" มองแนวโน้มกำไร Q2 นิวไฮ หนุนทั้งปีโตแรง!
20 พ.ค. 2564

ผู้สื่อข่าวรายงานว่า ราคาหุ้น บริษัท เอ็กโซติค ฟู้ด จำกัด (มหาชน) หรือ XO วันที่ 20 พ.ค. 2564 ณ เวลา 10.10 น. อยู่ที่ 21.80 บาท ปรับเพิ่มขึ้น 2.80 บาท หรือ 14.74% สูงสุดที่ 22บาท ต่ำสุดที่ 19.40 บาท ด้วยมูลค่าการซื้อขาย 544.82 ล้านบาท

โดยราคาหุ้นวันนี้ปรับตัวเพิ่มขึ้นเป็นวันที่ 4 ติดต่อกัน นับตั้งแต่ราคาหุ้นอยู่ที่ระดับ 15.60 บาท เมื่อวันที่ 14 พ.ค.2564 โดยก่อนหน้านี้บริษัทประกาศผลการดำเนินงานไตรมาส 1/2564 มีกำไรสุทธิ 104.85 ล้านบาท เพิ่มขึ้น 121.63% จากงวดเดียวกันของปีก่อน ซึ่งมีกำไรสุทธิ 47.30 ล้านบาท
ทั้งนี้ผลการดำเนินงานเพิ่มขึ้นเนื่องจากบริษัทฯ มีรายได้จากการขายสินค้าสำหรับไตรมาส 1 /2564 จำนวน 351.54 ล้านบาท เพิ่มจากงวดเดียวกันของปีก่อน 79.08 ล้านบาท คิดเป็น 29.02% เนื่องจากการเพิ่มของปริมาณการขายสินค้าในกลุ่มซอสปรุงรสและน้ำจิ้มต่างๆในทวีปยุโรป
ด้าน บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ (20  พ.ค. 2564 ) โดยคาดกำไร XO ยัง New High ต่อเนื่องในไตรมาส 2/2564 จากคำสั่งซื้อที่ยังสูงสุดนับตั้งแต่ตั้งบริษัท ส่วนปัญหาขาดตู้คอนเทนเนอร์คลี่คลายไปพอสมควร ส่วนด้านต้นทุนคาดยังคุมได้ดีจาก Utilization Rate ที่สูงและล้อคราคาวัตถุดิบในระดับต่ำยาวถึงปี 2565แล้ว
โดยปรับกำไรปี 2564 ขึ้นเป็น +37% จากช่วงเดียวกันเมื่อปีก่อน ปรับเพิ่มราคาเป้าหมายเป็น 20.50 บาท แนะนำ “ซื้อ” (กรรมการและกรรมการตรวจสอบของ FINANSIA SYRUS เป็นกรรมการอิสระ และ ประธานกรรมการตรวจสอบของ XO)